*Lapse harjutamine Segasummala lastehoius*

Segasummala lastehoiuga võib tutvuma tulla **kokkulepitud ajal**, soovitavalt peale lõunaund kell 15.15, siis on tavaliselt kõik lapsed puhanud ja rahulikud. Pärast tutvumist võiks lapsele iga päev rääkida talle arusaadavas keeles, mida lapsed lastehoius teevad ja miks seal tore on käia ning näidata fotosid ja filme lastehoiust. Võib eelnevalt ka lastehoiu õuel mängimas käia.

**Harjutamine.**

1. Proovipäev on tasuta ja koos vanemaga. Aeg on eelnevalt kokku lepitud. Proovipäev algab 9:30 ja lõppeb õues mängimisega 11.30 või algab peale lõunaund 15:15 ning lõppeb lastehoiu sulgemisega sel päeval.

2. Järgmisel paaril päeval viibib ema koos lapsega umbes 15-30 minutit, jätab hüvasti nii nagu kodus juba eelnevalt räägitud ning jääb ootele koridori vastavalt lapse käitumisele 15 min. – 1 tund. Kui kõik on korras, siis kuni õue minekuni. Kui laps nutab ja ei rahune 15 min. jooksul, tuleb vanem lapse juurde tagasi. Õue läheb vanem koos lapsega.

3. Edasi jätab vanem lapse hoidu ning tuleb talle järgi enne õuest tuppa minekut kell 11.30.

4. Järgmiseks tuleb vanem lapsele järgi peale lõunasööki kell 12.00.

5. Kui lapse harjumine on olnud sujuv, võib lapse jätta lõunaunele. Järgi peaks tulema kohe peale lapse oodatavat ärkamist.

6. Lõpuks võib laps jääda terveks päevaks lastehoidu.

**Kui tekib mingis etapis tõrge, tuleb seda etappi nii kaua korrata kui laps on harjunud**.

Kui laps nutab järjest üle 15 min. lohutamatult, ei lepi hoidjatega, ei tunne huvi mänguasjade vastu, kutsub hoidja vanema lapsele järgi. Enne lapse rühma jätmist tuleb täita kindlasti ankeet, mis sisaldab mõlema lapsevanema kontakti.

Lapsevanem peaks arvestama asjaoluga, et kõik lapsed ei pruugigi harjuda lastehoius.

**Nõuanded.**

* Hommikul last lastehoidu viies ütle talle, et ta jääb nüüd siia teiste lastega ja sina tuled järele. Võid kirjeldada päeva, mis teda ees ootab. Laps peab teadma, et ta jääb lasteaeda ilma sinuta. Kallista teda, lehvita ja lahku!
* Kui laps hakkab nutma hommikul vanemast lahkudes, võtab kasvataja lapse vajadusel sülle ja hoiab teda. Hoidjad lubavad lapsel nutta, see aitab pingest vabaneda. Reeglina rahunevad lapsed pärast vanema lahkumist üsna ruttu. Vanema kohalolek ja pikad läbirääkimised võivad anda põhjust rohkem nutta. Laps mõistab, et mida enam ta karjub, seda kauemaks ema temaga jääb.
* Sageli on abi sellest, kui laps läheb lasteaeda isaga. Isad on reeglina konkreetsemad ning otsustusvõimelisemad - hommikune hüvastijätt läheb valutumalt.
* Õhtul vanemaga kohtudes ning koju jõudes võivad lapsed olla üleerutatud, jonnakad, agressiivsed ning nõuda rohkem tähelepanu. See on loomulik viis maandada pingeid, mille põhjuseks on elumuutused. Ole tähelepanelik ja kannatlik. Jälgi last. Ta annab ise vihjeid, kuidas teda aidata: kas lubada rohkem joosta, nutta või lihtsalt kaisus olla. Kohanemisperioodil on loomulik lapse lühiajaline arenguline tagasiminek käitumises.
* Vanema usk lapse võimesse kohaneda ja tunda rõõmu lasteaiast aitab ning toetab teda sellel raskel, kuid olulisel teel.

Koostanud:

Eliisa Taal

18.01.2018